Mange danskere, der står op klokken seks for at tage på arbejde, vil genkalde sig det her billede: Om morgenen er byerne fulde af søvndrukne, forkølede danskere på vej til arbejde. Næsten som om de seneste årtiers masseindvandring aldrig er fundet sted.

Men kører man eksempelvis gennem Nørrebro i sin arbejdstid, så vrimler det med kvinder i tørklæde, der er på indkøbstur, og grupper af mænd med muslimsk baggrund, der hænger på gaden.

Hvordan kan det være, at lige netop denne gruppe er så privilegerede, at de ikke behøver at tage på arbejde som os andre?

Under valgkampen lovede Mette Frederiksen, at alle udlændinge i princippet skal arbejde 37 timer om ugen for at kunne modtage hjælp fra det offentlige. Det løfte har hun indtil videre ikke leveret på. Tværtimod.

Tallene taler deres eget tydelige sprog og fortæller os, at vores øjne ikke spiller os et pus, når vi i vores hverdag kan se, at der er en stor gruppe mennesker, der lever efter helt andre regler end os andre.

I 2018 hævede de ikke-vestlige indvandrere 14 milliarder kroner fra de offentlige kasser. Alene til overførselsindkomst. Det har Dansk Arbejdsgiverforening regnet ud. Og over 3000 ikke-vestlige indvandrere har været på kontanthjælp i mere end i ti år.

I Odense Kommune mødes kun 12 procent af ikke-vestlige indvandrerkvinder af et krav om at søge job. Til gengæld er der opstået en decideret integrationsindustri ude i kommunerne, fordi pengene åbenbart aldrig slipper op, ligesom forståelsen over for de muslimske borgere kan strækkes ud i det uendelige.

Men danskerne skal ikke betale verdens næsthøjeste skat, for at indvandrere kan leve af offentlig forsørgelse år ud og år ind. Det er helt urimeligt over for de danskere, som gør deres pligt og forsørger sig selv, når de kan.

Der skal være hjælp til dem, der bliver syge og til dem, der bliver nedslidt. Men der skal ingen hjælp være til dem, der bare ikke vil, fordi det er for let at leve på andres regning.

I første omgang bør vi derfor knytte retten til kontanthjælp til det danske statsborgerskab. Udlændinge skal vide fra dag ét, at i Danmark sørger man for sig selv, før man render kommunen på dørene.

Mette Frederiksen skal holdes fast på løftet til danskerne – hvis man ikke vil arbejde, får man ingen penge.